আধার বিল নিয়ে আজ রাজ্যসভায় বিরোধের মুখে পড়ল কেন্দ্র। বেশ কয়েকটি সং‌শোধনী জুড়ে আজ এই অর্থ বিলটিকে রাজ্যসভা থেকে লোকসভায় পাঠানো হয়। তবে সেই সংশোধনীগুলি খারিজ করেই বিলটি পাশ করানো হয়েছে।
রাজ্যসভায় আজ আধার বিলের সং‌শোধনী প্রস্তাবগুলি পেশ করেন কংগ্রেস সাংসদ জয়রাম রমেশ। ভোটে সেই প্রস্তাব পাশ হওয়ার পর স‌ংশোধনী-সহ বিলটি লোকসভায় ফেরত পাঠানো হয়। লোকসভায় বিজেপি সংখ্যায় ভারী হলেও রাজ্যসভায় যে বিরোধীরা সংখ্যাগরিষ্ঠ, সেই বার্তা দিতেই আধার বিলে সংশোধনী যুক্ত করা হয়েছে বলে মনে করছেন রাজনীতির কারবারিরা। কারণ, বিরোধীরা ভাল করেই জানে, অর্থ বিল হওয়ায় আধার বিলের সংশোধনীগুলি মানতে রাজি নয় লোকসভা। শেষপর্যন্ত হয়েছেও তাই।
বাজেট অধিবেশনে বিরতির ঠিক আগে আজ রাজ্যসভায় আধার বিল পেশ করে কেন্দ্র। কংগ্রেস ছাড়াও তৃণমূল, সিপিএম, বিএসপি, বিজেডি আজ রাজ্যসভায় এই বিলের বিরোধিতা করে। আধার বিলের বিষয়টি সুপ্রিম কোর্টের বিচারাধীন হওয়া সত্ত্বেও বিলটিকে কেন ‘তাড়াহুড়ো করে’ লোকসভায় পাশ করানো হয়েছে, সেই প্রশ্ন তোলেন সিপিএমের সাধারণ সম্পাদক সীতারাম ইয়েচুরি। জবাবে কেন্দ্রীয় অর্থমন্ত্রী অরুণ জেটলি বলেন, ‘‘বিষয়টি সুপ্রিম কোর্টের বিচারাধীন হলেও তাতে সংসদের অধিকার খর্ব হয় না।’’ 
আধারে বায়োমেট্রিক তথ্য দেওয়া বাধ্যতামূলক বলেও এই বিলটি নিয়ে আপত্তি উঠেছে। যদিও জেটলি আজ জানান, ব্যক্তিগত তথ্য সুরক্ষিত রাখার সব ব্যবস্থাই করা হয়েছে। ইউপিএ’র আমলে পেশ করা আধার বিলের তুলনায় এই বিলে সুরক্ষার উপর বেশি গুরুত্ব দেওয়া হয়েছে বলে দাবি করেন তিনি। তবে জেটলির কথায় বিক্ষোভ থামেনি। বিলের বিরোধিতা করে আজ রাজ্যসভা থেকে ওয়াকআউট করে তৃণমূল, বিএসপি এবং বিজেডি।